Nadia Comăneci, mărturisiri emoţionante: Nu am suferit niciodată de twisties. Soțul meu le-a avut și este înfricoşător.
Nadia Comăneci, legenda gimnasticii mondiale, a făcut mărturisiri emoţionante în presa italiană. Românca a vorbit despre durerea resimţită în fiecare zi, "de la degetul de la picioare până la spate, încheieturi", dar şi despre o boală a sportivilor, când corpul şi mintea nu comunică.
Nadia Comăneci, în vârstă de 59 de ani, câştigătoarea primului 10 perfect la Jocurile Olimpice, acum 45 de ani, a acordat, marţi, un interviu în publicaţia "La Gazzetta dello Sport", referitor la performanţa obţinută de campioana Italiei, Vanessa Ferrari, care a obţinut argint istoric la sol, luni, la o vârstă înaintată.Vanessa Ferrari va împlini 31 de ani în luna noiembrie, iar medalia câștigată de ea este o premieră pentru Italia."Aşa se explică totul: este o scorpioancă, precum sunt eu! Încăpăţânată şi luptătoare, o adevărată luptătoare", a spus Nadia Comăneci.Italianca a suferit mai multe accidentări, cea mai recentă şi cea mai gravă în 2017, când şi-a rupt tendonul lui Ahile.Nadia a vorbit, în acest context, despre durerile fizice îndurate de sportivii de la gimnastică, mărturiile fiind emoţionante."Există durere şi pentru că nu există alternative. Nu există nicio zi în care să nu simţi o durere. Îmi amintesc că, atunci când concuram şi mă antrenam, aveam durere în fiecare zi. De la degetul de la picioare până la spate, încheieturi", a spus Nadia.Românca stabilită în SUA a vorbit şi despre cazul Simone Biles, care suferă de twisties, similar cu o pierdere a reperelor în aer. Soţul Nadiei, Bart, a suferit de această afecţiune."Eu nu am suferit niciodată de twisties, uneori mi s-a întâmplat să nu fiu conectată în timp ce făceam exerciţiile, dar nimic serios. Soţul meu (Bart Conner, de două ori campion olimpic pentru SUA – n.r.) le-a avut şi a spus că este înfricoşător şi de obicei se întâmplă atunci când eşti sub o presiune mare. Corpul şi mintea ta nu comunică. Gimnastelor nu le place de obicei să vorbească despre asta, Simone a avut dreptate să scoată problema la suprafaţă", a mărturisit fosta sportivă.Italienii au întrebat-o pe Nadia despre România, care a lipsit de la concursul pe echipe la Tokyo. "Nu vă faceţi griji, la Paris vom fi acolo cu gimnaste mai tinere. Muncim la asta. Eu, din America, le dau o mână de ajutor. Nu vă vom dezamăgi", a încheiat Nadia.